ΓΡΑΠΤΗ ΕΡΩΤΗΣΗ P-0134/98 υποβολή: Georg Jarzembowski (PPE) προς την Επιτροπή (23 Iανουαρίου 1998)

Θέμα: Ναυπηγική βιομηχανία

Η ευρωπαϊκή ναυπηγική βιομηχανία αντιμετωπίζει σκληρούς όρους ανταγωνισμού. Τα εκτεταμένα μέτρα στήριξης έχουν στρεβλώσει τη διεθνή αγορά και έχουν δημιουργήσει πλεόνασμα παραγωγικού δυναμικού. Η συμφωνία ΟΟΣΑ του 1994, η οποία έχει ως στόχο την εξασφάλιση ενιαίων όρων ανταγωνισμού δεν έχει επικυρωθεί ακόμη από τις ΗΠΑ. Ενώ στην ΕΕ τα μέτρα στήριξης για τη ναυπηγική βιομηχανία ορθώς αναδιαρθρώνονται - συγκεκριμένα πρόκειται να καταργηθούν οι ενισχύσεις για συγκεκριμένες συμβάσεις - κυρίως ναυπηγεία της Άπω Ανατολής εξακολουθούν να λαμβάνουν μαζικές επιχορηγήσεις, πράγμα το οποίο δημιουργεί στρεβλώσεις του ανταγωνισμού. Μετά την κατάρρευση των χρηματοοικονομικών αγορών της Ανατολικής Ασίας η διάθεση δισεκατομμυρίων από το ΔΝΤ δημιουργεί τον κίνδυνο να συνεχίσουν να υφίστανται πλεονάσματα παραγωγικού δυναμικού και στρεβλώσεις του ανταγωνισμού.

1. Έχει εξετάσει η Επιτροπή κατά πόσον οι διατιθέμενες από το ΔΝΤ πιστώσεις χορηγούνται και στην ενισχυόμενη με κρατικές επιχορηγήσεις ναυπηγική βιομηχανία της Νότιας Κορέας, η οποία διαδραματίζει ηγετικό ρόλο στη διεθνή αγορά; Εάν ναι, ποιά ήταν τα αποτελέσματα της έρευνας; Εάν όχι, γιατί όχι, και προτίθεται να το πράξει τώρα;

2. Κατά πόσον έχει αρχίσει η Επιτροπή συνομιλίες με τα κράτη μέλη, προκειμένου να διασφαλίσει ότι τα κράτη μέλη, με την έμμεση βοήθειά τους μέσω των πληρωμών του ΔΝΤ και της χορηγούμενης από αυτό ενίσχυσης στα ναυπηγεία της Νότιας Κορέας, δεν εμποδίζουν την ευρωπαϊκή ναυπηγική πολιτική, στόχος της οποίας πρέπει να είναι η δημιουργία ανταγωνιστικής ευρωπαϊκής ναυπηγικής βιομηχανίας;

Απάντηση του Sir Leon Brittan εξ ονόματος της Επιτροπής (23 Φεβρουαρίου 1998)

Μετά από αίτηση του Συμβουλίου, η Επιτροπή, λαμβάνοντας υπόψη την πιθανότητα κάποιας καθυστέρησης ή τη μη δυνατότητα έναρξης της ισχύος της συμφωνίας του Οργανισμού Οικονομικής Συνεργασίας και Ανάπτυξης (ΟΟΣΑ), λόγω της μη κύρωσης από την αμερικανική πλευρά, υπέβαλε πρόταση για νέο καθεστώς ενισχύσεων για τον τομέα που θα εξασφαλίσει την ανταγωνιστικότητα της ευρωπαϊκής βιομηχανίας στο μέλλον και να την προετοιμάσει για την αντιμετώπιση των προκλήσεων της νέας χιλιετίας.

Παράλληλα, η Επιτροπή συνεχίζει τις προσπάθειές της για να πείσει τις Ηνωμένες Πολιτείες να κυρώσουν τη συμφωνία του ΟΟΣΑ, η εφαρμογή της οποίας παραμένει κύριος στόχος της Κοινότητας.

Όσον αφορά την οικονομική κρίση στην Ασία και τις ενδεχόμενες επιπτώσεις της στον ναυπηγικό τομέα στην Κορέα, η Επιτροπή συμμερίζεται την ανησυχία του Αξιότιμου Μέλους του Κοινοβουλίου και παρακολουθεί, σε συνεργασία με τα κράτη μέλη, τον ενδεχόμενο αντίκτυπο στην κοινοτική βιομηχανία.

Το σχέδιο του Διεθνούς Νομισματικού Ταμείου (ΔΝΤ), που έγινε δεκτό από την Κορέα, προβλέπει μόνο οικονομική παρέμβαση που έχει σαν σκοπό την αποφυγή της κατάρρευσης του οικονομικού και τραπεζικού συστήματος, και με κανένα τρόπο, τη χορήγηση πόρων στους βιομηχανικούς τομείς. Αντίθετα μάλλον, οι αρχές του ΔΝΤ κίνησαν την προσοχή στο γεγονός ότι, σε καμιά περίπτωση, η βοήθεια δεν θα πρέπει να χρησιμεύσει για τη διάσωση προβληματικών επιχειρήσεων. Οι διαρθρωτικές προσαρμογές που απαιτεί το ΔΝΤ, καθώς και οι δραστικές προϋποθέσεις που τίθενται όσον αφορά τους εποπτικούς κανόνες σχετικά με τη χορήγηση δανείων από τις τράπεζες της Κορέας, θα επιτρέψουν να αποφευχθεί η επανάληψη σφαλμάτων, που παρακίνησαν τα εργοτάξια της Κορέας σε αλόγιστες επενδύσεις σε παραγωγικό δυναμικό και οδήγησαν ορισμένα από αυτά σε πτώχευση.

Κατά τη διάρκεια των συζητήσεων στο Συμβούλιο σχετικά με το μελλοντικό καθεστώς ενισχύσεων, το θέμα της Κορέας συζητήθηκε ευρέως και έγινε πολλές φορές αναφορά στους κινδύνους που υπάρχουν για την κοινοτική βιομηχανία και απορρέουν από την υποτίμηση του won. Τα κράτη μέλη, που αποτελούν μέλη του ΔΝΤ και η γνώμη τους, υπό την ιδιότητα αυτή, βαρύνει στις αποφάσεις, γνωρίζουν πολύ καλά ότι πρέπει να επαγρυπνούν στον τομέα αυτόν.

Από την πλευρά της η Επιτροπή, αν και δεν συνεδριάζει στο ΔΝΤ, παρακολουθεί, ωστόσο, με ιδιαίτερη προσοχή την εξέλιξη της κατάστασης. Δεν θα παραλείψει να κινήσει την προσοχή του Συμβουλίου σχετικά με τους κινδύνους χρησιμοποίησης της ενίσχυσης που θα ερχόταν σε αντίθεση με τα κοινοτικά συμφέροντα, ιδιαίτερα στον τομέα της ναυπηγικής. Η Επιτροπή, εφόσον αυτό καταστεί αναγκαίο, θα μπορούσε να προτείνει στα κράτη μέλη να υιοθετήσουν κοινή θέση για το θέμα αυτό, που θα διαβιβαστεί στους αρμόδιους του ΔΝΤ, για την πρόληψη αυτού του κινδύνου.